<document celex="IP-05-1217" lang="et">
    <p align="right">
      Brüssel, 4 oktoober 2005
    </p>
    <h1>
      <a name="Heading4" id="Heading4"></a><b>Komisjon asutas tarbijate veebisaidi mobiiltelefonide</b> <b><i>roamingu</i>-hindade kohta</b>
    </h1>
    <p>
      <b><i>Täna avas Euroopa Komisjon uue veebisaidi, mille eesmärk on aidata tarbijail saada parim pakkumine oma mobiiltelefonide kasutamiseks välismaal. Selleks avaldatakse veebisaidil
      mobiilioperaatorite</i> roamingu<i>-hinnad kõigis 25 liikmesriigis. Selle veebisaidi avamisest oli juttu juulis, kui volinik Viviane Reding tõi esile mobiiltelefonide kasutamise kõrged hinnad
      välismaal ning vajaduse tagada nende maksumuse suurem läbipaistvus. Veebisait kavatseb näidistariifide tabelite ja ELi mobiiliside operaatorite otselinkide kaudu anda ELi tarbijatele täpse
      ülevaate hinnatasemetest, millega neil tuleb välismaal puhkusel viibides kokku puutuda, samuti juhiseid ja vihjeid, kuidas rahvusvaheliste</i> roamingu<i>-arvetega toime tulla. Pärast seda, kui
      veebisaidist möödunud suve algul teatati, ilmnes märke konkurentsi hoogustumisest, eriti mõnede operaatorite puhul, kes pakkusid puhkuste ja muid eripakette.</i></b>
    </p>
    <p>
      „Ainult hästi informeeritud tarbija on hästi relvastatud tarbija,“ ütles infoühiskonna ja meedia volinik Viviane Reding. „Muude telekommunikatsiooniteenuste osas Euroopas nii suurt arengut
      nähes on raske uskuda, kui palju läheb maksma mobiiltelefoni kasutamine välismaal. Seepärast tahabki komisjon oma uue, täna esitletud veebisaidiga anda tarbijale teadmisi põhjendatud valiku
      tegemiseks, suurendada tööstusharusisest konkurentsi ning toetada õiglasi ja selgeid hinnakujundustavasid.“
    </p>
    <p>
      Komisjoni uus, täna avatud veebisait pakub tarbijatele erinevate sihtkohtade näidistariife kõigilt mobiilivõrgu operaatoritelt kõigis 25 liikmesriigis. Samuti püüab see tarbija jaoks
      lihtsustada üksikasjade teadasaamist, pakkudes kõigi ELi operaatorite <i>roamingu</i>-tariifide veebisaitide otselinke ja muid kasulikke kontakte täiendava teabe saamiseks. See hõlmab ka
      nõuandeid, kuidas leida kõige kasulikum pakkumine ning kontaktpunktid juhul, kui peaks tekkima raskusi või kaebusi.
    </p>
    <p>
      Komisjoni uus tarbijate veebisait ei püüa loetleda tuhandeid ELi tariife, vaid pigem pakkuda lihtsalt kasutatavat laialdast valikut näidistariifidest, mis annaksid tarbijale selge ettekujutuse,
      milliste tariifidega neil tuleb Euroopas reisides välismaal tõenäoliselt kokku puutuda. Veebisaidil on ära toodud 2005. aasta septembri <i>roamingu</i>-hindade seis ning seda ajakohastatakse
      iga kuue kuu tagant.
    </p>
    <p>
      Komisjoni algatust on täiendanud 25 siseriiklikku telekommunikatsiooni reguleerijat. Siseriiklikud telekommunikatsiooni reguleerijad teevad komisjoni talitustega tihedat koostööd
      <i>roamingu</i>-hindade alal ning on hiljuti teatanud lisameetmetest rahvusvaheliste <i>roamingu</i>-tariifide läbipaistvamaks muutmiseks Euroopa reguleerivate asutuste töörühma juhtimisel,
      kelle ülesandeks on tagada korralduslik järjepidevus kogu Euroopas. Seetõttu esitles volinik Reding täna uut komisjoni veebisaiti koos Jørgen Abild Anderseniga, kes on Taani Telecomi
      reguleerija ja ERG praegune esimees.
    </p>
    <p>
      Komisjon loodab, et nende Euroopa ja siseriiklike meetmete koosmõju julgustab operaatoreid oma klientidele paremaid ja ausamaid hindu pakkuma.
    </p>
    <p>
      <b>Taustteave:</b>
    </p>
    <p>
      Rahvusvaheline <i>roamingu</i>-teenus võimaldab mobiilioperaatorite klientidel kasutada oma telefone ka välismaale sõites. Helistada ja kõnesid vastu võtta saab oma kodust numbrit kasutades.
      Selleks peab mobiilsideoperaator sõlmima teiste riikide operaatoritega <i>roamingu</i>-lepingud.
    </p>
    <p>
      Aastal 2000 alustas komisjon ulatuslikku monopolivastast uurimist seoses Euroopa <i>roamingu</i> jae- ja hulgihindadega, kuna tundis muret, et need on ülemäära kõrged. Uurimise tagajärjel
      algatati vastavalt EÜ asutamislepingu eeskirjadele turgu valitseva seisundi kuritarvitamise kohta (artikkel 82) eri menetlused mobiilioperaatorite vastu Saksamaal ja Ühendkuningriigis ülemäära
      kõrgete rahvusvaheliste <i>roamingu</i>-hulgitariifide tõttu. Senini on kõnealuste menetlustega kaasnenud hulk vastuväiteid (vt <a href=
      "http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> ja <a href=
      "http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>) ning need menetlused jätkuvad ka praegu.
      Lisaks on komisjon alates 2004. aastast jälginud kaht strateegilist liitu („Starmap“ ja „Freemove“), mis loodi selleks, et parandada rahvusvahelisi <i>roamingu</i>-teenuseid ning tagada nende
      vastavus EÜ asutamislepingu eeskirjadele piirava äritegevuse kohta (artikkel 81).
    </p>
    <p>
      Paralleelselt eespool nimetatud menetlustega on komisjon tegelenud <i>roamingu</i>-jaehindade küsimusega alates 2004. aasta detsembrist, kui ERG (Euroopa reguleerivate asutuste töörühm), s.o
      komisjoni poolt Euroopa Liidu ülese elektroonilise side reguleerimise kooskõlastamise aitamiseks loodud telekommunikatsiooni valdkonna siseriiklikke seadusandjaid koondav töörühm alustas
      mobiilioperaatorite poolt üksteiselt küsitud <i>roamingu</i>-hulgihindade kooskõlastatud uurimist (vt <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      Kõnealused uuringud kestavad ning on alates maikuust jõudnud uude faasi, kuna siseriiklikud regulaatorid järgivad nüüd ERG mainõupidamisel heakskiidetud ühist lähenemisviisi ning tegelevad oma
      siseturgude analüüsimisega. Oma kavakohastest otsustest teatavad nad komisjonile õigeaegselt. „Praegu on hulgimüügihinnad selge põhjenduseta väga kõrged“, on üks ERG otsustest, vt
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      2005. aasta juulis teatas volinik Reding oma kavatsusest asutada veebisait, mis muudaks rahvusvahelise <i>roamingu</i> tarbijahinnad läbipaistamaks (vt <a href=
      "http://europa.eu.int/rapid/pressReleasesAction.do?reference=IP/05/901&amp;format=HTML&amp;aged=0&amp;language=EN&amp;guiLanguage=en">IP/05/901</a>). See veebisait on Euroopa konkreetne vastus
      jätkuvale murele rahvusvahelise <i>roamingu</i> õigustamatult kõrgete hindade pärast.
    </p>
    <p>
      Komisjoni uus tarbijaveebisait <i>roamingu</i>-hindade kohta asub aadressil:
    </p>
    <p>
      <a href="http://europa.eu.int/information_society/roaming">http://europa.eu.int/information_society/roaming</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Vt ka <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>